མཛད་པ་པོ་སངས་རྒྱས་གཤེན་རབ་མི་བོ།གཟི་བརྗིད་རབ་ཏུ་འབར་བའི་སྐུ་གདུང་བསྟན་པ་རྗེས་བཞག་གི་མདོ་༥༡༢ལས།བླ་མེད་ཐར་པའི་གོང་འཕང་ཐོབ་འདོད་ན།།འགྱོད་སེམས་དྲག་པོའི་དཔུང་དང་བཅས་ནས་སུ།།བདེ་བར་གཤེགས་པའི་སྐུ་གདུང་མཆོད་བཞེངས་ནས།།གཞན་དག་དགེ་བ་ཕལ་གྱིས་བྱང་མི་འགྱུར།།དེ་ཕྱིར་བདེར་གཤེགས་སྐུ་གདུང་བཞེངས་པར་གཅེས།།བདེར་གཤེགས་སྐུ་གདུང་བཞེངས་བརྩོན་བསྒྲུབས་གྱུར་ན།།མཚམས་མེད་ལྔ་ཡི་སྡིག་སྒྲིབ་བྱང་གྱུར་ཏེ།།གཞན་དག་ཕྲན་ཚག་སྡིག་པ་སྨོས་ཅི་དགོས།།གང་ཞིག་ལོག་པར་ལྟ་བ་བཤགས་མེད་ཀྱང་།།རིན་ཆེན་གསེར་ལས་གྲུབ་པའི་མཆོད་པའི་རྟེན།།བཀྲ་ཤིས་དབུ་མང་འགའ་རེ་བཞེངས་ནས་སུ།།དེ་ལ་ཕྱག་བསྐོར་མོས་འདུན་རྒྱུན་བརྩོན་ནས།།ལོག་པར་ལྟ་བའི་སྡིག་པ་བཤགས་གྱུར་ན།།བསྐལ་པར་སྦྱང་ནས་ཡང་དག་དོན་དང་འཕྲད།།དེ་ལས་མི་ལྡོག་ཐར་པའི་ལམ་ལ་ཞུགས།།དེ་ཕྱིར་བདེར་གཤེགས་སྐུ་གདུང་ཡོན་ཏན་ནི།།བསམ་གྱིས་མི་ཁྱབ་བརྗོད་པར་ག་ལ་ནུས།།སྟོན་པ་སངས་རྒྱས་བདེར་བར་གཤེགས་པ་རྣམས།།ཕྲ་རབ་རྡུལ་དང་གྲངས་འཛིན་རྡུལ་ཕྲན་མཁྱེན།།གང་གྷའི་ཀླུང་གི་བྱེ་མ་རྙེད་རྩིས་མངོན།།སྐུ་གདུང་ཡོན་ཏན་གྲངས་ཀྱིས་བརྗོད་མི་ལོངས།།དེ་བཞིན་སྟོབས་དང་ཡོན་ཏན་མཐའ་ཡས་པས།།ཕྱི་རབས་རྗེས་འབྲང་གང་ཟག་རིགས་ཀྱི་བུ།།སྒྲིབ་གཉིས་བྱང་ཞིང་ཚོགས་གཉིས་རྫོགས་འདོད་ན།།བདེར་གཤེགས་སྐུ་གདུང་གཞལ་ཡས་བཞེངས་སོ་འཚལ།།ཞེས་དང་།ཁ་སྟེ་མུ་ཡས་གསོལ་པ།།རྣམ་པ་ཐམས་ཅད་མཁྱེན་པ་ཡི།།བསྟན་པའི་མངའ་བདག་སྟོན་པ་ལགས།།བདེར་བར་གཤེགས་པའི་སྐུ་གདུང་གི།།ཐུགས་རྟེན་མཆོད་རྟེན་རིམ་པ་ལས།།དབྱིངས་ནས་བཞུགས་དང་མཁའ་ལ་རྫོགས།།ཀློང་དུ་འགྲོ་བའི་དོན་མཛད་པའི།།སྤྱི་སྡེ་གསུམ་དང་སྒོས་ཀྱི་རིགས།།སུམ་བརྒྱ་དྲུག་ཅུའི་དབྱེ་བ་དང་།།བྱེ་བྲག་སོ་སོར་དེ་ལྟར་ན།བཞེངས་པའི་རིམ་པ་ཅི་ལྟར་བྱ།།ཐམས་ཅད་མཁྱེན་པའི་བཀའ་སྩལ་འཚལ།ཞེས་གསོལ་ཏོ།།དེ་ལ་སྟོན་པས་བཀའ་སྩལ་པ།།ཉོན་ཅིག་འདུས་པའི་འཁོར་རྣམས་དང་།།ཁ་སྟེ་མུ་ཡ་སྤྲུལ་པའི་གཤེན།།དེ་ཡི་མཚན་ཉིད་འདི་ལྟར་ཏེ།།བདེར་གཤེགས་སྐུ་གདུང་མཆོད་རྟེན་ལས།།སྤྱི་རུ་སྡེ་ཚན་རྣམ་གསུམ་གྱི།།བཞེངས་པའི་རིམ་པ་འདི་ལྟར་ཏེ།།བོན་ཉིད་དབྱིངས་ན་བཞུགས་པ་ཡི།།དབྱིངས་ཀྱི་མཆོད་རྟེན་བརྒྱ་ཉི་ཤུ།།ཡེ་ནས་བོན་སྐུ་འགྱུར་མེད་ལ།།ཚིག་དང་མིང་ཙམ་མ་གཏོགས་པ།།གང་གི་དཔེ་བྱ་མཚོན་དུ་མེད།།བོན་སྐུ་ནམ་མཁའ་ལྟར་བུ་སྟེ།།ཡེ་ནས་ཡོངས་སུ་ཁྱབ་པ་ལས།།རྒྱུ་ལས་མ་བྱུང་རྐྱེན་མི་འཇིག།ཐོག་དང་ཐ་མར་འགྱུར་ནུབ་མེད།།འཁོར་དང་མྱོང་འདས་དབྱེ་བ་མེད།།སྐུ་དང་ཡེ་ཤེས་གྲུབ་པ་མེད།།འདི་ཞེས་གང་གིས་མཚོན་དུ་མེད།།འདི་ཡིན་གང་གི་གཏད་པ་མེད།།འདི་མིན་ཚིག་གིས་ཁྱབ་པ་མེད།།ཐམས་ཅད་ཀུན་ཡིན་གང་མ་ཡིན།།ཡེ་ནས་བོན་སྐུ་འགྱུར་མེད་ལ།།གདོད་ནས་མ་བཅོས་མ་བསླད་པ།།གང་གིས་དམིགས་གཏད་བྲལ་བ་སྟེ།།འདུས་མ་བྱས་ཀྱི་རང་བཞིན་ལས།།འདུ་བྱེད་མཚན་མ་བྲལ་བ་ཡི་ཡི།།བོན་ཉིད་དབྱིངས་ཀྱི་མཆོད་རྟེན་ནོ།།རང་བཞིན་མཁའ་ལ་རྫོགས་པ་ཡི།།ལྷུན་གྱིས་གྲུབ་པའི་མཆོད་རྟེན་ནི།།རྫོགས་པའི་མཆོད་རྟེན་བརྒྱ་ཉི་ཤུ།།བོན་ཉིད་སྐྱེ་བ་མེད་པ་ལས།།བོན་ཅན་འགག་པ་མེད་པ་སྟེ།།འགག་མེད་ཡེ་ཤེས་ཆེན་པོ་ལྔ།།ཡེ་ཤེས་ལྔ་ལ་འོད་ལྔ་ཤར།།འོད་ལྔ་ཁ་དོག་སོ་སོར་གསལ།།མཁའ་ལ་རང་བཞིན་དཀྱིལ་འཁོར་རྫོགས།།ལྷ་ལྔ་སྐུ་ལྔ་ཡེ་ཤེས་ལྔ།།རིགས་ལྔ་གསས་ལྔ་རྫུ་འཕྲུལ་ལྔ།།སྟོབས་ལྔ་སྤྱན་ལྔ་ཐུགས་རྗེ་ལྔ།།ཞིང་ཁམས་གནས་ལྔ་ལྷུན་གྱིས་གྲུབ།།འོད་ལ་རྒྱུ་བསྐྱེད་འོད་ལས་གྲུབ།།འོད་ཀྱི་རང་བཞིན་ཞིང་ཁམས་གནས།།འོད་ལ་ལོངས་སྤྱོད་མངོན་དུ་རྫོགས།།རྫོགས་པའི་སྐུ་མཆོག་རིགས་ལྔར་གསལ།།དཀར་པོ་མུ་མེད་འབྱམས་ཡས་པས།།དེ་བཞིན་རིགས་སུ་ལྷུན་གྱིས་གྲུབ།།དེ་བཞིན་རིགས་ལས་སྤྲུལ་པ་ཡི།།སྐུ་དང་ཞིང་ཁམས་བསམ་མི་ཁྱབ།།སྟོང་ཉིད་ཡེ་ཤེས་ལས་བྱུང་བའི།།ཞེ་སྡང་འདུལ་མཛད་མཆོད་པའི་རྟེན།།སེར་པོ་མུ་མེད་འབྱམས་ཡས་པས།།གཡུང་དྲུང་རིགས་སུ་ལྷུན་གྱིས་གྲུབ།།གཡུང་དྲུང་རིགས་ལས་སྤྲུལ་པ་ཡི།།སྐུ་དང་ཞིང་ཁམས་བསམ་མི་ཁྱབ།།མེ་ལོང་ཡེ་ཤེས་ལས་བྱུང་བའི།།གཏི་མུག་འདུལ་མཛད་མཆོད་པའི་རྟེན།།ལྗང་ཁུ་མུ་མེད་འབྱམས་ཡས་པས།།འཁོར་ལོ་རིགས་སུ་ལྷུན་གྱིས་གྲུབ།།ལས་ཀྱི་རིགས་ལས་སྤྲུལ་པ་ཡི།།སྐུ་དང་ཞིང་ཁམས་བསམ་མི་ཁྱབ།།མཉམ་ཉིད་ཡེ་ཤེས་ལས་བྱུང་བའི།།ང་རྒྱལ་འདུལ་མཛད་མཆོད་པའི་རྟེན།།དམར་པོ་མུ་མེད་འབྱམས་ཡས་པས།།པདྨ་རིགས་སུ་ལྷུན་གྱིས་གྲུབ།།པདྨ་རིགས་ལས་སྤྲུལ་པ་ཡི།།སྐུ་དང་ཞིང་ཁམས་བསམ་མི་ཁྱབ།།བྱ་གྲུབ་ཡེ་ཤེས་ལས་བྱུང་བའི།།འཕྲག་དོག་འདུལ་བའི་མཆོད་པའི་རྟེན།།དེ་ལྟར་ཡེ་ཤེས་ལྔ་ལས་སུ།།རང་འབྱུང་གསལ་བའི་འོད་ལྔ་སྟེ།།ལྷ་ལྔ་སྐུ་ལྔ་ཕྱག་རྒྱ་ཡི།།འགྲོ་བའི་དོན་ལ་དགོངས་པ་ཡི།།རང་བཞིན་ལྷུན་གྲུབ་མཆོད་པའི་རྟེན།།བྱ་རྩལ་གང་དུ་མ་གྲུབ་ཀྱང་།།མཉམ་ཉིད་གང་དུ་མ་འགག་ཕྱིར།།ལྷུན་གྱིས་གྲུབ་སྟེ་གནས་པའོ།།གསུམ་པ་ཀློང་དུ་སྤྲུལ་པ་ནི།།རིས་སུ་བྲིས་དང་འབུར་དུ་བཏོད།།ལུགས་སུ་བླུགས་ལས་བྱུུང་བ་སྟེ།།དེ་ཡང་རྒྱུ་དང་རྐྱེན་གཉིས་ཏེ།།རྒྱུ་ནི་འབྱུང་བ་རྣམ་བཞི་དང།།རིན་ཆེན་སྣ་བདུན་ལས་བྱུང་བ།།བླ་མེད་མཆོད་པའི་རྟེན་དུ་བཞེངས།།རྐྱེན་ནི་དད་པ་ལས་བྱུང་སྟེ།།སྐྱེས་བུ་སྟོབས་ཤུགས་ལྡན་པ་དང་།།དད་དང་བརྩོན་འགྲུས་ལྡན་པ་སྟེ།།རྩོལ་བས་བསྒྲུབ་སྟེ་བཞེངས་པའོ།།དོན་ནི་རྣམ་པ་གཉིས་ཡིན་ཏེ།།འདི་དང་ཕྱི་མའི་དོན་དུ་འོ།།འདི་ཡང་ཀུན་རྫོབ་བདེན་ཕྱིར་དང་།།ཕྱི་རབས་དོན་དམ་བདེན་ཕྱིར་གཉིས།།འདིར་ཡང་ཀུན་རྫོབ་བདེན་ཕྱིར་ནི།།འཇིག་རྟེན་འདི་ལ་བདེན་པ་སྟེ།།འཇིག་རྟེན་ཞི་ཞིང་བདེ་ལེགས་དང་།།སྣང་སྲིད་ཁ་ཡོ་བསྙམས་པ་དང་།།སྟོང་ཁམས་འཇིག་རྟེན་རེ་བསྐང་དང་།།ཕ་རོལ་བར་ཆད་ཞི་བ་དང་།།མི་མཐུན་ཕྱོགས་རྣམས་བཟློག་ཕྱིར་དང།།ཚེ་གཡང་བསོད་ནམས་སྤེལ་ཕྱིར་དང་།།དཔལ་དང་གྲགས་པ་བསྐྱེད་ཕྱིར་དང་།།གཡུང་དྲུང་བསྟན་པ་རྒྱས་ཕྱིར་རོ།།ཕྱི་མར་དོན་དམ་བདེན་པ་སྟེ།།སྒྲིབ་གཉིས་རྣ་པར་སྦྱང་ཕྱིར་དང་།།ཚོགས་གཉིས་ཡོངས་སུ་རྫོགས་ཕྱིར་དང་།།སྨོན་ལམ་མཐར་རུ་གྲུབ་ཕྱིར་རོ།།དེ་ཡང་ཐོག་མར་བཞེངས་པ་ནི།།བཞེངས་པའི་གནས་དང་བཞེངས་པའི་ཐབས།།གནས་ནི་གཡའ་རི་གངས་བྲག་དང་།།རྒྱ་མཚོ་ཆུ་གླིང་ནག་ཚལ་ལྗོངས།།ཉམས་དགའ་ཡིད་དུ་འོང་བའི་གནས།།མེ་ཏོག་གླིང་དང་འདམ་བུའི་ཚལ།།ཟླུམ་ལ་འཁྱིལ་དང་བརྗིད་ལ་མཛེས།།འཁྱིལ་དང་འབུར་དང་འབུར་ལ་འཁྱིལ།།གནམ་ལ་འཁོར་ལོ་རྩིབས་བརྒྱད་སྟེ།།ས་ལ་པདྨ་འདབ་བརྒྱད་དབྱིབས།།ལོག་ལ་བཀྲ་ཤིས་རྫས་བརྒྱད་དང་།།མདུན་དུ་རིན་ཆེན་ནོར་བདུན་ཏེ།།ཤར་གླིང་ཡངས་ལ་བརྡལ་པའོ།།བརྡལ་པ་ཆུ་བོ་རྒྱུན་ལམ་འདོད།།ལུ་མ་ནེའུ་སེང་རྒྱ་མཚོར་འཁྱིལ།།བྱང་གླིང་བསྐྱོར་དང་གཡོར་བ་སྟེ།།བསྐྱོར་ལ་གྲིབ་དང་ནགས་ཚལ་བསྐྱུངས།།རི་རྒྱུད་དར་དཀར་ཡོལ་བ་འཐེན།།རི་བདུན་ཚལ་ཆེན་རིམ་པས་བསྐོར།།ནུབ་གླིང་ལྷུན་ལ་བརྗིད་པ་སྟེ།།རི་བྲག་གཡུང་དྲུང་ཐེམ་པ་སྐས།།གཅིག་ལ་གཅིག་བརྩེགས་རི་རབ་ཚུལ།།ལྷོ་གླིང་སྤུངས་ལ་ལྷུན་པ་སྟེ།།རྩི་ཤིང་ནགས་ཚལ་སྐྱེད་མོ་ཚལ།།དྷམ་བུ་མེ་ཏོག་ཚལ་གླིང་ལྗོངས།།ཤིན་ཏུ་བག་ཡངས་ཡིད་དྲོ་བ།།ཉམས་དགའ་ཡིད་འོང་གནས་སུ་བཤད།།གཉིས་པ་བཞེངས་པའི་ཐབས་ལས་སུ།།སྤྲུལ་པའི་མཆོད་རྟེན་བརྒྱ་ཉི་ཤུ།།འོག་གཞི་རྨིང་ལས་བརྟན་པ་སྟེ།།ཁྲི་འཕང་རིམ་པ་བཞི་དང་ལྡན།།ཀུན་ནས་ཆ་སྙོམས་གྲུ་བཞི་ལས།།འོག་གཞི་རྡོ་རྗེ་བརྟན་པ་སྟེ།།གཞི་རྨིང་རླུང་གི་ཁྲི་འཕང་ལ།།ནང་སྙིང་རྡོ་རྗེ་རྒྱ་གྲམ་མཚོན།།དེ་སྟེང་མེ་ཡི་ཁྲི་འཕང་སྟེ།།དམར་གསལ་པདྨ་འདབ་བརྒྱད་མཚོན།།དེ་སྟེང་ཆུ་ཡི་ཁྱི་འཕང་སྟེ།།གཡུ་མདངས་འཁོར་ལོ་ལྔ་བསྐོར་མཚོན།།དེ་སྟེང་ས་ཡི་ཁྲི་འཕང་སྟེ།།གསེར་མདོག་རིན་ཆེན་བཞི་སྣོལ་མཚོན།།དེ་སྟེང་རི་རབ་གླིང་བཞི་སྟེ།།ཟུར་བཞི་མི་འགྱུར་ཁ་ཆེན་གཟུག།རྩིག་གསེབ་ཀ་བ་རིན་པོ་ཆེ།།བཞི་བརྒྱད་བཅུ་དྲུག་སུམ་ཅུ་གཉིས།།དྲུག་ཅུ་རྩ་བཞི་བརྒྱ་ཉི་ཤུ།།སྟོང་དང་རྩ་གཉིས་ལ་སོགས་པ།།མང་ཉུང་རྒྱ་ཁྱོན་ཚད་དང་སྦྱར།།ཀ་གཞུ་ཟླ་བ་ཚེས་པའོ།།ཀ་གདན་པདྨར་གྱེས་པའོ།།དེ་སྟེང་མཐིང་གི་གདུང་མར་རྒྱུག།གཞའ་ཚོན་འོད་ཀྱིས་དྲལ་དཔྱམ་དཀྱེ།།དཔྱམ་པར་གཡུང་དྲུང་འཁོར་ལོ་དང་།།ཡིད་བཞིན་ནོར་བུས་དགོད་པ་སྟེ།།དཔྱམ་མདུད་རྡོ་རྗེ་རྒྱ་གྲམ་སྒེག།ཐོག་ཕུག་རི་རབ་ཁོང་སེང་ལ།།རྟ་བབས་རིམ་བཞི་ཁ་དོག་མཛེས།།ཁ་བད་མཛེད་བརྗིད་པ་ཏྲ་རིས།།ཡ་གད་ཆུ་བབས་ཐད་དུ་གཏིང་།།འཕྱང་འཕྲུལ་ལྡ་ལྡི་ཟ་རལ་ཚགས།།རིན་ཆེན་སྣ་ལྔའི་ཆུན་འཕྱང་འཕྲུལ།།གཞའ་ཚོན་སྣ་ལྔའི་དར་བུ་ཁད།།ལོག་བཞི་འབྱུང་ལྔའི་རྩིག་པ་དང་།།རིགས་རྟགས་ལྔ་ཡི་པ་ཏྲ་འཁྲུགས།།ཕྱི་ནང་རིམ་གཉིས་སྒོ་བརྒྱད་ལྡན།བར་འཁྱམས་འདོད་ཡོན་ར་བ་སྟེ།།མཆོད་པའི་བྱེ་བྲག་རྫས་སུ་གྲམ།།དེ་སྟེང་བུམ་པ་ཤེལ་གུར་དཀར།།ཤར་དུ་སྒོ་གཅིག་མཛེས་ལ་དོད།།རིན་ཆེན་སྣ་ལྔའི་པ་ཏྲ་འཁྲུགས།།དེ་སྟེང་སྟོབས་ཀྱི་འཁོར་ལོ་འཁོར།།བཅུ་གསུམ་རིམ་བཞིན་བརྩིགས་པ་སྟེ།།ཟུར་བཞི་ལོག་བརྒྱད་བཅུ་གཉིས་འབུར།།དེ་སྟེང་ཆར་ཁེབས་ཟླུམ་ལ་འཁྱིལ།།ཐུགས་རྗེ་ཚད་མེད་དབུ་དགུགས་སྙོམས།།དེ་སྟེང་ཏོག་དང་བྱ་ཁྲི་འབར།།བྱ་རུ་དར་གྱི་དཔྱོད་པན་བརྒྱན།།རིན་ཆེན་སྣ་ལྔའི་ཆུན་འཕྱང་འཕྲུལ།།ཁ་དོག་སྣ་ཚོགས་རྒྱན་དུ་རློབས།།ཕྱི་བསྐོར་ལྕགས་རི་ཁྱུད་མོ་ཟླུམ།།དཔག་བསམ་ཤིང་གིས་ནགས་ཚལ་རྒྱས།།རྒྱལ་ཆེན་རིགས་བཞིའི་ཕོ་བྲང་བཅས།།མཛེས་བརྗེད་བཀྲ་གསལ་ལྷུན་རྫོགས་ཏེ།།ཤིན་ཏུ་དཔང་དང་ལྡན་པར་བཞེངས།།སྤྱིར་ནི་དེ་ལྟར་བཞེངས་པ་ལ།།སོ་སོའི་བྱེ་བྲག་རིམ་པ་ནི།།རང་རང་སྒོ་སྒོའི་རྒྱན་དང་སྦྱར།།དབུ་མང་སྒོ་མང་འབུར་མང་བ།།བང་རིམ་བརྩེགས་དང་ཁྲི་འཕང་བརྩེགས།།ཐོག་ཕུག་བརྩེགས་དང་བྱ་འདབ་བརྩེགས།།གྲུ་བཞི་ཆག་ཚད་ལྡན་པ་ལས།།དཔང་དང་དཔང་སོ་རན་ཐང་སྙོམས།།མཛེས་དང་བརྗེད་དང་སྒེགས་པ་སྟེ།།མཁས་ཆེད་ལག་ལེན་ལྡན་པར་བྱའོ།།དེ་ལྡན་ཆག་ཚད་ལྡན་པ་ཡི།།མཆོད་རྟེན་བཞེངས་དང་བཞེངས་སོ་འཚལ།།བཞེངས་ལ་འཇུག་པ་ལས་གྱུར་སོགས།།བཞེངས་སོགས་གོམས་པ་གཅིག་དོར་ཡང་།།དེ་ཉིད་ཐར་པའི་འབྲས་བུ་ཐོབ།།བླ་མེད་གོ་འཕང་གདོན་མི་ཟ།།ཁ་སྟེ་མུ་ཡ་སྤྲུལ་པའི་གཤེན།།བདེ་བར་གཤེགས་པའི་སྐུ་གདུང་གི།།མཆོད་རྟེན་བཞེངས་པའི་རིམ་པའོ།།